Cesarhanmun/geonobi-data huggingface dataset:
地名: 陽川 (京畿道, 縣（令）)
年: 1474.0

○先是河東府院君
              鄭麟趾、領議政申叔舟入侍經筵, 啓上言訴冤、選上差定及軍額等事, 命更議之, 至是議啓, 鄭麟趾、申叔舟及蓬原府院君
              鄭昌孫、茂松府院君
              尹子雲、右議政成奉祖議: "選上奴子餘數, 分屬各司, 如有公家之役, 臨時聚役, 事畢後, 還送其司, 且訴冤者雖無該司退狀, 如有憲府退狀, 則許呈當直廳、義禁府、司憲府, 訟者則亦許直呈于當直廳爲便。" 從之。 鄭麟趾ㆍ鄭昌孫ㆍ申叔舟ㆍ尹子雲ㆍ成奉祖、領敦寧府事尹士昕、左贊成盧思愼、右贊成尹弼商、兵曹判書姜希孟、陽川君
              許琮、平陽君
              朴仲善、吏曹判書鄭孝常、居昌君
              愼承善、禮曹判書李承召ㆍ知中樞府事許亨孫、襄陽君
              林自蕃、綾原君
              具文信、延安君
              李淑琦、昆山君
              裵孟達、兵曹參判韓致禮、上護軍金堅壽、行護軍趙誠山、同知中樞府事芮承錫、大司諫鄭佸議: "太宗朝設內禁衛, 定額六十, 至世宗朝, 加四十爲一百, 以不精而還減四十, 今加定額爲二百, 其數冗故不精。 請減一百。" 文城君
              柳洙、左參贊李克培、戶曹判書李克增、月城君李鐵堅、信川君
              康袞、善山君
              金嶠、刑曹判書李繼孫、工曹判書魚世恭、同知中樞府事尹岑、大司憲李恕長議: "去庚寅年, 革鷹揚衛一百, 加定內禁衛一百爲二百, 其試才一依大典之法, 則不可謂不精, 況禁兵不宜輕減。" 鄭麟趾、鄭昌孫、申叔舟、尹子雲、尹士昕、成奉祖、盧思愼、尹弼商、姜希孟、許琮、朴仲善、鄭孝常、李鐵堅、許亨孫、金嶠、康袞、愼承善、林自蕃、具文信、李淑琦、裵孟達、韓致禮、尹岑、李恕長、金堅壽、趙誠山、芮承錫、鄭佸議: "世宗朝定甲士之數六千, 今加數爲一萬, 請減二千五百。 且正兵元數五萬五千一百十五, 《大典》撰定時, 減一萬二千六百十五, 而數止四萬二千五百, 今不可又減。" 李克培議: "去壬午年, 世祖命臣括軍丁于下三道, 得十三萬餘人, 世祖慮有脫漏者, 命權攀等更刷漏丁, 猶慮其未盡, 命金礩大加搜括, 以成軍籍, 其時獻議者, 多以謂不可, 世祖排群議, 斷然行之, 爲萬世軍國大計也。 至庚寅年, 別侍衛二千四百減九百, 甲士二萬減一萬, 破敵衛三千減五百, 隊卒三千四百四十減四百四十, 彭排六千減一千, 正兵八萬六千減五千八百六十, 壬辰年又減九千七百四十五, 兩年所減正兵之數已多。 今又減之, 則兵卒單少, 脫有緩急, 無以濟事, 其於軍國大計何如? 若慮軍戶罷敝, 當疏其番數, 以休其力。 臣又聞, 前日減軍額之時, 吏售其奸, 所減者皆富戶, 而貧艱者不得行賂, 猶編軍籍, 其弊不貲。 請依《大典》數勿減。" 上從柳洙等議, 仍內禁衛舊數, 從麟趾等議, 正兵依新定《大典》數, 甲士則減二千。 上又命兵曹: "水軍逃亡物故者, 以今減正兵及保、甲士保充定, 其子支曾定他役者, 推移完聚。 各浦鹽盆有無覈實蠲減, 土木雜役一皆除之, 專爲治船防戍, 各官守令、各浦萬戶, 非法橫使者, 重論罷黜, 正兵亦依水軍例給牌檢察, 以防代立, 今減正兵及保, 水軍外勿定他役, 而正兵元額內有逃亡物故者, 以此充定。 如有守令濫役爲醫ㆍ律學生、書員、日守者, 重論罷黜。 甲士額外當減者, 不宜一時頓減, 其物故及鍊才不入者, 勿充數漸減之, 役軍則彭排元額五千, 而時屬一千四百四十一, 隊卒元額三千, 而時屬一千七百九十六, 近因除料, 人不樂屬, 有名無實, 今以所減甲士之祿, 量加料數, 以勸之充其元額, 以赴役事。" 兵曹據此啓: "水軍視諸色軍, 其役最苦, 以此日就減耗, 固當爲先充差, 然今減正兵ㆍ甲士及其保, 不可盡屬之, 擇其壯實者, 依《大典》, 試走力, 分屬于彭排, 隊卒以其餘充定, 且水軍本令世傳其役, 欲其慣於舟楫, 而守令不究立法本意, 移屬子支於他役, 甚不可也。 令節度使竝刷還完聚, 其鐵物吹鍊, 陸物備辦, 係關治船, 防戍事外, 如禮葬、造墓及一應土木之役, 竝蠲除以寬其力, 守令、萬戶或有非法役使者, 依隱占使喚空歇軍役律, 一名杖八十, 每三名加一等, 罪止杖一百, 罷黜充軍, 今所減正兵, 守令濫役, 爲醫ㆍ律ㆍ學生、書員、日守者罪亦如之, 甲士鍊才不入而願屬捉虎甲士者勿聽, 數準今定額而後聽之, 彭排、隊卒不得滿額, 專由(余),
                〔除〕
              料而然。 今於甲士遞兒職從五品減二, 從六品減十, 從七品減三十三, 從八品減五十六, 從九品減六百九十九, 則都計八百人祿俸。 以此移給一年立番彭排一千、隊卒六百朔料何如?" 下院相議之, 鄭麟趾、申叔舟、尹子雲議: "皆依所啓施行, 但今減正兵及保、甲士保勿試, 彭排隊卒竝充水軍爲便。" 從之。
地名: 陽川 (京畿道, 縣（令）)
年: 1505.0

○王問承政院曰: "自昔帝王, 莫不有燕遊之所。 隋有汾陽, 唐有驪山, 至於前朝, 亦有長源, 高麗詩人, 有綠楊閉戶八九屋, 明月捲簾三四人之句。 詠其辭則其麗景奇致, 千載之後, 悠然可想。 今藏義門外, 山明水麗, 眞一叚奇境, 欲樹禁標, 構離宮數十間, 以爲假息之地, 其與議政府, 議圖形以進。" 領議政柳洵等啓: "上敎允當。" 自是東北, 自廣州、楊州、抱川、永平, 西南抵坡州、高陽、陽川、衿川、果川、通津、金浦等地, 刷出居民五百餘戶, 徙內需司奴子以實之, 立標四隅, 濫入者棄市, 樵牧之道絶矣。
地名: 陽川 (京畿道, 縣（令）)
年: 1545.0

○彦弼等啓曰: "坡林君
              
                【瑠之兄。】
              之子陽川正
              誠、瑠子誨、任之妾玉梅香ㆍ終伊, 今姑保授, 年伊、毛麟等, 放之何如? (成番)
                  〔成蕃〕
                
              刑訊四次, 至用烙刑而不服。
                【鶴齡、文瑚等, 皆已死矣, 蕃尙不死。】
              
              鄭滋, 以爲通報於瑠, 而月日可疑。 鄭郁雖曰文官, 不爲顯官, 而尹興義已死, 瑠且不得, 無從憑詰。
                【郁以擇立之說, 言於瑠者, 出於興義之招, 故云。 見初六日。】
              
              鄭希登、朴光佑, 中學會罷, 歸于灌家, 而俱不服。 此五人等, 今若加刑, 則將必殞命, 請以時推照律。 羅湜、羅淑, 亦方照律矣。 鄭惟沈、
                【瑠之妻父。】
              
              進德、
                【瑠之妾。】
              
              元石、永非、永守、衆生、千伊
              
                【瑠及惟沈婢僕。】
              等, 瑠之事干, 而瑠今不得, 故仍囚禁矣。 百官序立事, 考諸睿宗朝日記, 則亦無之。 勿爲似當。" 答曰: "序立事, 非獨未安於衰服, 前規亦然, 如啓。 陽川正
              誠, 月山大君奉祀之人也, 絶月山之祀, 旣爲未安, 而且平日瑠與坡林, 不和甚矣,
                【瑠與其弟全城正, 阿事其所謂曺司鑰者, 見前日。 故其母寵之異於他子, 得其財産, 視坡林倍焉, 以故兄弟視若仇敵云。】
              只罷其職可也。 成蕃非他事干之比, 與之同謀云者, 今又加刑一次可也。 希登不獨與光佑, 歸灌家也, 德應之招, 亦言灌通之希登云, 此非光佑比也。 定罪時加等論之。 餘盡如啓。 且此事, 初不知至此極也, 故功臣只以保翼稱號矣。 以今觀之, 天佑神助, 而廟社之靈, 亦爲之默贊矣, 予意以定難稱號, 似可也。" 彦弼等回啓曰: "上敎皆允當。"
地名: 陽川 (京畿道, 縣（令）)
年: 1586.0

○辛(巳)
                〔未〕
              /傳曰: "殺父及繼母陽川居金彦伊, 已爲依律正刑, 破家瀦澤, 妻子爲奴, 本邑降號, 其時縣令罷職事, 下義禁府。"
地名: 陽川 (京畿道, 縣（令）)
年: 1593.0

○初, 平壤旣復, 諸將多聚京城。 天兵進住開城府, 我國諸將, 以次進陣, 共爲猗角之勢。 全羅道巡察使權慄, 中分其兵四千, 令節度使宣居怡領之, 陣於陽川江岸, 自領精兵二千三百, 自水原
              禿城, 移陣於高陽之幸州
              城山。 十二日黎明, 候更報: ‘賊分左右翼, 各持紅白旂, 自弘濟院, 向幸州而來。’ 慄卽令軍中無動, 登臺而望, 則相距五里原上, 賊徒彌滿。 先鋒百餘騎, 看看漸逼, 俄而有萬餘騎, 蔽野而來, 一時圍抱, 直進衝突。 我軍射矢投石, 連放大小勝字銃筒, 及震天雷、紙神砲、大中發火等, 各藥火器, 猶不却, 賊分運迭進。 自卯至酉, 凡三進三退, 賊死者數十, 傷者百餘。 賊束芻縱火, 因風焚城中, 以水灌滅。 初, 令僧軍專守西北子城一面, 至是僧軍小退, 賊大呼闌入, 軍中洶洶。 慄挺劍督戰, 諸將殊死力戰, 賊乃解圍。 因聚賊尸於四處, 積芻焚之, 臭聞十里。 我軍, 收拾餘尸, 斬獲一百三十餘級。 時, 天兵往來巡哨, 知有是戰。 翌日, 査大受遣其(編將)
                〔褊將〕
              , 來問接戰時事, 送禮爲賀。 其後三月, 經略宋應昌移咨本國, 有云: ‘自倭奴摧陷朝鮮王國, 三都諸郡縣, 悉皆望風奔潰, 曾無一英雄傑士、倡義士排大亂, 守封彊以圖恢復者。 且聞有縱酒賦詩, 挾妓遊山, 置理亂於不知, 付存亡於不較。 興言及此, 王國可謂無人。 獨全羅道觀察使權慄振守孤城, 招集衆庶, 屢出奇謀, 時抗大敵, 近復囊沙爲糧, 誘倭來槍而怯殺之, 此正王國板蕩忠臣, 中興名將。 本府深爲嘉尙, 將另行具題。 今將紅段絹四端, 白銀五十兩, 奬賞本官, 以爲忠勇之勸。 王其加其爵祿, 以風動本國僚宰。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 陽川 (京畿道, 縣（令）)
年: 1618.0

○午時, 王出御宣政殿, 引見檢察使沈惇。 右副承旨鄭逵、假注書鄭良弼、記事官安應魯･申垍入侍。 上曰: "天朝徵兵之事, 何如?" 惇曰: "我國與奴穴密邇, 故天朝征奴徵兵之事, 言言皆責望於我國。 我國群情, 皆欲入送, 當初奏文, 顯有不肯之色, 故深以爲悶。 朴鼎吉之行, 姑爲停止, 改送咨文, 自此物情歡喜矣。" 王曰: "此賊養兵, 幾四十年, 雖以天下之兵當之, 勝敗未可知矣。" 惇曰: "頃見天朝通報, 則亦以爲難。 雖以天朝之兵, 難期殲滅矣。" 王曰: "昔者, 建州衛
              李滿住征討時, 我國有尹弼商、康純、魚有沼、南怡輩爲將。 未知此時, 亦有如此之將乎。" 惇曰: "此賊與滿住不同, 滿住之强, 不至如此奴也。 此賊與天朝相較, 雖或一枝兵馬, 來犯邊上, 必無深入之理, 今徵兵不送, 亦恐被譴於天朝也。" 王曰: "江都欲爲保障, 已爲預度, 而江都之外, 可合保障, 何處耶?" 惇曰: "江都地廣, 水陸路通, 宗社、版籍、禮樂、文物, 亦可具矣。 其次忠淸水營, 形勝最好, 湖南則扶安與江華, 脈路相通, 亦可預備。" 王曰: "江都水陸程途, 向何方? 自江都往水營, 由何路耶?" 惇曰: "江都, 陸行, 則自陽川、通津, 抵甲串乘舟, 則自江頭, 過金浦、陽川、通津, 抵燕尾亭, 自江都向湖西, 陸行, 則由振威、水原、平澤、德山, 到水營, 舟行, 則過安興渡, 抵沔川矣。" 王曰: "江都, 已爲料理, 自江都下海之擧, 則未知如何?" 惇曰: "事若至此, 無異航海。 國事艱危, 有不可言矣。" 王曰: "江都則扈從之士, 避亂之人, 皆可容接乎?" 惇曰: "若無舟子之指揮, 則泥濘之地, 潮汐之水, 萬無飛渡之理。 且奴之長技, 只在馳騁, 棄其長技, 渡海何爲? 況江都諸島, 星羅碁布, 可助聲援。 鎭江牧場, 許民耕食, 則非特都城士民, 亦皆安集, 畿內百姓, 盡可入居矣。" 王曰: "卿今下去, 察見形止, 從長處置, 可也。 且江都, 雖曰保障, 軍器、軍糧, 預爲措備, 然後可以謂保障矣。 築城之功力必難, 木柵爲先設造, 以爲臨亂依歸之所。" 惇曰: "前見下敎, 牧場許民之事, 以爲持難。 豆場可以牧馬, 鎭江場則可以耕種, 今雖許民耕食, 待時還收牧, 未爲不可。" 王曰: "江都雖爲保障, 西北關防, 不可不備, 京城守禦, 亦可料理, 而我國之事, 殊着無
              實擧行之事, 極爲可慮。" 惇曰: "上敎至當。 進守爲上策, 退保爲末計。 備局諸臣, 今方料理, 而非但兵力脆弱, 當此邊虞孔棘, 台席久曠, 右相雖在, 而不爲出仕, 群下之情, 深用憂悶。" 惇曰: "小臣備位於營建堂上, 于今四載矣。 今此宮闕之役, 非不知出於不得已, 而頃日徵兵咨檄之來, 小臣妄陳所懷, 反承優容, 不勝感激。 愚臣之意, 非欲竝停兩闕。 米布垂盡, 財力已匱, 先修一闕, 待其完畢, 觀勢更爲。 故都監諸臣之意, 亦皆如此, 敢爲冒瀆。" 王曰: "觀勢爲之。" 惇曰: "事目磨鍊內, 羅州摘奸事已下, 而朴自興獻議, 扶安似好, 此處亦摘奸乎?" 王曰: "扶安亦摘奸以來。" (豹皮一令、環刀一柄賜給。 罷出。)
地名: 陽川 (京畿道, 縣（令）)
年: 1619.0

○己未十一月三十日己酉新設捕盜廳啓曰: "昨日三更, 東部居故虞候安汝訥奴大男等進告(于本廳)曰: ‘班奴世(卩)同與女上典金氏通奸, 同房入宿, 上典孽弟安蘭及班奴婢等(登時)執捉之際, 同世(卩)同卽發劍, 跳出(西小門)逃去。 女上典則(同房仍置), 使安蘭及他婢子堅守。 云
              以來事進告據。 卽發從事官(崔振海、)部將(鄭孝一、)軍官(鄭仁榮等, 同)
              世(卩)同跟尋追捕之際, 上項
              世(卩)同佩大小劍, (揮之拒捕, 仍)刺軍官鄭仁榮之袖, 次刺其項, 流血滿身。 艱難捕捉, 時方嚴問, 而安汝訥妻金氏則率其奴婢各一名, 卽時潛逃, 極爲駭愕。 其所守
              安蘭嚴問, 則陽川地可疑處有之云。 捕捉次, 從事官崔振海、(部將鄭孝一等,) 發馬以送之意, 敢啓。" 傳曰: "允。" 【其後移禁府, 三省推鞫, 承服正刑。】《光海君日記》卷第一百四十六
地名: 陽川 (京畿道, 縣（令）)
年: 1622.0

○因安汝止上變, 鞫問金光煒, 
                安汝止乃光煒妻孽四寸也, 與光煒之女壻宗室陽川都正
              瀿, 爭田有隙, 誣告光煒, 逆筠腹心, 網漏之後, 隱置筠奴, 乃與其壻謀逆。 下獄對辨, 事竟無實得釋。
地名: 陽川 (京畿道, 縣（令）)
年: 1703.0

○丙戌/諫院劾前洪州牧使李文興, "自任所上來, 行到銅雀, 怒津船之不卽艤待, 使所帶人, 放火於津邊民家, 延燒六間, 隣里驚駭, 拘執其行中人, 告于洞內尊位, 將欲呈官, 文興始驚懼, 送人哀乞於尊位, 約給錢貨於被燒人, 以挽其呈狀, 及臺啓之發, 又多行賂物, 不以實對, 衆口喧騰, 莫可掩覆。 尊位之沮止呈本, 下人之手自放火者, 憑覈之際, 俱係緊要, 令該曹, 一體捉致嚴問, 文興所犯重大, 不可一任其自在, 亦爲拿囚, 待覈實後勘罪。 放火人家, 罪律旣重, 朝家査命, 事體至嚴, 而京畿監司尹世紀, 累易査官, 一任延拖, 及其査案之登聞也, 只憑該邑之瞞報, 而無嚴勑究覈之意, 請推考。 果川縣監宋正明, 稱以事出境內, 未卽放報, 强引不當引之嫌, 終至謀避, 其循私意蔑國綱之習, 已極駭然。 陽川縣令李世沅, 身爲査官, 至以元犯人奴名呈狀, 揷入査報, 以爲發明之端。 夫王城咫尺, 有此駭變, 而外方之官, 或用意推托, 或恣行欺蔽, 終使罪人倖逭。 此而不懲, 將何爲國? 請竝命罷職。" 答曰: "依啓。
地名: 陽川 (京畿道, 縣（令）)
年: 1717.0

○命節婦禮眞、孝子成貴奉等復戶。 京畿暗行御史金在魯言: "陽川私婢禮眞, 能守節盡孝, 仁川民人成貴奉, 事親以孝, 俱有卓異之行, 不可無褒嘉之典。" 禮曹覆奏, 請復其戶, 世子許之。
地名: 陽川 (京畿道, 縣（令）)
年: 1731.0

○左捕廳啓言: "昨年鞫獄時, 有逆贓道昌姪朴成建譏捕之命矣, 卽因成建友壻定配人表泰萬所告, 罪人成建, 自昆陽郡捉送, 而名載鞫案, 宜移送金吾。" 上允之。 自是, 連設鞫于本府, 問罪人成建。 先是, 捕廳問成建: "以盧夢瑞招, 言汝以道昌兄子住在道昌家門外。 又禁府羅將順金之招言: ‘傳道昌札於道昌之妾, 則朴姓人出給藥封。’ 外直羅將朴昌輝之招云: ‘道昌之子, 謂渠曰: "「道昌承款, 則族屬皆莫能保, 汝若周旋, 則當報恩也。」’ 重三之招云: ‘有人稱以朴昌輝族朴哨官, 求見昌輝。 故渠乃引入, 見其右手, 握紙包物。 問何物, 則稱以補氣之藥, 而仍給昌輝, 昌輝謂朴哨官曰: 「道昌在本府時, 則受刑不多, 用藥徑斃, 則人必疑之, 姑待親鞫上闕時, 當傳給順昌, 使之行藥。」 云。’ 道昌妾弟點尙之招言: ‘道昌飮毒致斃後, 族人朴哥往來於其兄家。’ 云, 道昌旣無子, 又無他侄, 而汝是道昌兄子, 道昌家事, 無不與知, 汝名旣出於夢瑞之招, 其餘各招, 或稱朴姓人, 或稱族屬云者, 皆指汝身, 則道昌逆謀, 爾豈不知乎? 使道昌徑斃者, 亦汝所爲也。" 成建供: "以道昌五寸姪, 居順天, 庚戌正月, 來依於道昌家, 夢瑞等, 自道昌妻娚鄭泰亨家, 運致許多錢緡於京中, 而矣身實無所知。 及道昌徑斃, 道昌妻使之逃避, 故恐怯逃躱, 是實。" 捕廳更問: "以汝招, 旣云: ‘目覩泰亨家錢緍運入之狀。’ 道昌妻亦使汝逃避者, 必有委折。 道昌家聚會謀逆者, 誰某, 使汝傳藥徑斃道昌者, 亦誰指敎?" 成建供: "行藥徑斃事, 矣身與世奎、點尙到點梅家, 點尙招來邏卒, 使矣身傳藥, 而其後道昌, 果徑斃。 道昌謀逆事, 則自戊申九月, 道昌與夢瑞、泰亨及異姓戚朴大江、泰亨同姓族姓鄭者、順天居金甲等, 晝宵聚謀。 其時順天營將新門外李姓人及鄭思孝之孽弟、龍山
              李生員、陽川
              李生員者, 亦來話, 各人密語, 皆以厥藥, 其已傳致否乎? 新門外李姓人忘其名, 而懸玉圈者, 亦來語曰: ‘汝爲謀主, 厥藥事必善爲之。’ 又有朴泰望者來言曰: ‘旣圖大事, 厥藥速傳於寡女也。’ 壯義洞
              李姓人者, 亦來言曰: ‘厥藥傳於寡女, 使之轉傳於尙宮也。’ 桃洞
              李兵使之弟又來言曰: ‘厥藥傳入尙宮, 用於東宮。’ 云。 藥則道昌使其奴四會、貴益, 傳於寡女。 寡女則稱道昌族屬, 而道昌買婢入送, 爲尙宮房子。" 云云。 至是, 設鞫嚴問, 成建供: "道昌謀逆情節, 旣納招於捕廳, 而同參之諸人, 或稱姓而不言名, 或稱號而不告居, 一如捕廳之招。" 又曰: "五六年前, 閔叅議者謂道昌曰: ‘每緣吾黨之敗, 官止於此, 不勝憤惋。 當與汝謀逆。’ 使道昌徑斃者, 卽道昌妻甥鄭興僑之取名喜山者及朴大江兩人也。" 仍不服。 成建所告諸人, 令捕廳發捕, 令李梫等, 與成建面質, 梫謂成建曰: "汝言戊申九十月間, 吾往道昌家, 而吾於丙午, 除北虞候, 戊申十二月還京, 爾言自歸虛妄也。" 遇命曰: "吾於壬寅, 出身爲備郞監察, 則生員之稱誤也。" 桓翼曰: "汝雖死中求生, 豈忍白地陷人?" 汝明曰: "盧夢瑞, 是吾素昧。" 聖翼曰: "汝詳見吾面, 更告眞僞。" 幷不服。 成建更招曰: "所謂閔叅議, 前招誤告, 明是尹叅議也。" 成建又供, 道昌謀逆表泰萬、鄭雲普、鄭世龜、丁喜泰, 無不參聞。 使道昌奴金伊, 載錢於泰亨家, 行藥於道昌, 是實。" 成建又與泰震面質曰: "汝與金寧泰, 豈不斂道昌屍乎?" 泰震曰: "吾與道昌, 本來有嫌, 表泰萬、車江, 則上年皆定配, 鄭雲普, 吾素昧也。 太萬要我同斂道昌屍, 而吾避不往矣。" 仍不服。 刑成建一次, 供: "龍山
              李生 卽泰震姑母夫, 朴泰望, 乃順天把摠朴昌茂也, 順昌, 卽閔叅議守廳奴也。 問道昌奴二太, 則可知。" 仍不服。 問二太, 二太不服, 與成建言相左。 成建與金甲面質, 成建曰: "汝自纏帒出藥時, 道昌婢俊葉、富全, 豈不參見乎?" 金甲不服。 朴大江與成建面質, 成建曰: "汝以道昌四寸, 來道昌家, 豈不曰吾旣入吏役, 當與汝同事乎?" 大江曰: "吾旣爲官吏, 豈與道昌者同謀乎? 戊申道昌之受刑監營也, 以吾所構陷, 至欲殺之云, 汝豈不知乎?" 仍不服。 鄭興僑與成建面質, 成建曰: "道昌豈不云: ‘李兵使之弟新門外李營將、芹洞
              李營將, 與我同謀, 汝宜同入。’ 則汝豈不曰: ‘吾家有定配人怨國者, 又有本官及本官親族之可與同事者。’ 乎? 興僑供: "所謂定配人, 卽宋司諫必恒, 而今已身故, 本官, 卽朴泰三, 而死於鞫獄。 吾之上京, 在於己酉冬, 則豈與道昌同事乎?" 仍不服。 問朴昌茂, 昌茂供: "矣身居順天, 與道昌相知, 而甲辰以後, 不與相面也。" 不服。 問富全, 富全供: "十六歲以後, 不復使役於道昌, 來居通津者, 已七年, 金甲則素昧。" 云, 不服。 更問成建, 成建供: "新門外李營將, 初招誤告, 今始覺之, 乃曾經順天營將兪一基也。" 獄久未決。 十月乙未, 鞫廳議啓言: "罪人李梫、李遇命所供明的, 李聖翼亦無可疑, 請幷放。 朴昌茂、富全, 亦無疑端, 鄭泰震旣施三次之刑, 二太亦施五次之刑, 別無違端, 請幷於登對時稟處。" 上允之。 後因金吾之獻議, 崔桓翼、李汝明、朴大江、金甲、朴昌茂、富全特放, 二太、鄭興僑竝配于邊遠。 鄭泰震、成建, 竝物故。
地名: 陽川 (京畿道, 縣（令）)
年: 1755.0

○呂善餘、宋秀岳伏誅。 秀岳與埈相親, 而寓居埈家者也, 累加刑訊, 善餘供: "臣妻家在芹洞, 鏡賊之姪在近處, 故與之相知, 罪當死矣。 李大運曾與相知矣。" 又供: "埈與趙棆相親, 李佺者, 與埈親密往來, 呫囁傳世上所聞矣。" 又與埈面質, 埈曰: "吾之爲偏論, 汝何以知之乎?" 善餘曰: "汝子大得常戒汝, 以今世不可爲少論, 則汝不責之乎? 寅濟亦謂汝以峻論矣。" 又供: "寅濟卽臣妻娚之妻娚, 逆鏡是臣父之遠戚。 與埈綢繆者李佺, 而有面分矣。" 又供: "埈、佺, 或爲時象語, 而隱密之語, 則但聞埈與佺爲之。 埈家往來人, 埈之從弟李墉外不知矣。 鄭權是楷之族, 而有翼之妹壻, 或來埈家, 從容相語, 與寅濟亦相知, 與埈、佺相會, 而寅濟亦或相會矣。" 又供: "臣逐日一再往埈家, 趙棆寄在於金天柱家云矣。" 又供: "臣與埈, 曾有同爲謀逆之言, 往來於怨國之埈家, 此是逆賊矣。" 秀岳供: "臣寓居於埈家, 趙棆頻來, 呂光學、善餘皆知之, 而光學居陽川。 鄭權居埈之洞內, 李世鉉亦知, 其在近洞矣, 寅濟在埈家, 故見之, 而云是鏡賊之姪矣。" 更推加刑, 秀岳承服招: "臣年前來接於逆埈家, 與埈親密, 逆埈常以爲, ‘逆鏡敎文雖未善爲, 而辛丑疏非一鏡則不能爲。 誠有其功, 而逆鏡族屬皆爲廢棄, 是甚可矜’ 之說, 臣及埈子大運同坐聽之。 埈、寅濟兄弟及一鏡族屬居豐壤者五六家, 一鏡外從呂光學等, 相與綢繆同謀, 趙棆亦同入的實。 北道則北兵使趙東夏應之, 春川則鼎衍、夢協、夢相等亦應之云。 而鼎衍則以其兄成衍、益衍之故, 常怨國爲此不軌之謀。 渠輩擧事, 則鼎衍當爲大將云, 軍兵則渠輩幷奴屬, 各自募聚, 軍器則鼎衍、夢協等, 欲圖得於鄕中哨軍, 約以今年八月間, 以明火賊樣, 乘夜先犯春川府, 掠取軍器, 又犯金化、狼川、鐵原, 仍爲上京之說, 臣果得聞埈家有火賊。 方言、冊題以妙法者, 臣果目覩, 而埈以爲, ‘此則擧事時, 當以軍號用之。’ 自初謀議時, 臣以爲不參於此等事云, 則埈輩每笑曰, ‘汝豈忠臣乎?’ 云云。 臣旣知埈等逆謀, 不卽發告。" 知情不告遲晩, 上幷命正刑。 善餘敎以不待結案正刑, 善餘父光學及趙棆、李墉、鄭權, 幷被鞫杖斃。
地名: 陽川 (京畿道, 縣（令）)
年: 1757.0

○三江御史南泰著、洪良漢復命, 上召見于通明殿廬次。 泰著奏宗臣西淸守
              蹴殺隣居朴姓人事, 命拿問, 嚴査以聞。 又奏牙山居洪暠之子, 與逆賊&#x236EE;之女, 離移本夫者潛通事, 上命洪暠子刑配旌義, &#x236EE;女爲婢絶島。 良漢奏廣興守李泰祥濫杖貢人之奴, 至於致死狀, 命該府嚴査。 良漢因言兩倉虛錄之狀、氷戶歛錢之弊, 竝命拿問郞官。 良漢又奏通津、金浦、陽川、富平等邑流民來住沿江, 自成一村, 見漏帳籍, 或生弊端, 請令京兆搜括入籍, 上曰: "是化外之民也。 旣令括屬京籍, 四邑守令拿處。" 良漢又奏: "西蠶室在漢江邊, 乃是公桑重地。 而居民斫伐枯木, 仍耕其地, 內侍府利其地稅亦不問, 桑田幾至童濯, 殊非設置本意。" 上曰: "蠶室爲后妃而設也。 闕中嘗有蠶板, 今聞如此, 內侍之祛桑徵稅, 甚於聚歛之臣。 特施制書有違之律, 壇直刑配。" 又奏江村豪强人定配, 合歿戶顧恤, 施之。
地名: 陽川 (京畿道, 縣（令）)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 始興 (京畿道, 縣（令）)
年: 1406.0

○丁巳/議政府請定禪敎各宗, 合留寺社。 啓曰: "本府曾受敎, 前朝密記付裨補寺社及外方各官踏山記付寺社內, 新舊都五敎兩宗各一寺, 外方牧府禪敎各一寺, 郡縣禪敎中一寺量留。 今來議得: 新舊都各寺內禪敎各一寺, 屬田二百結、奴婢百口、常養百員; 其餘各寺, 屬田一百結、奴婢五十口、常養五十員; 各道界首官, 禪敎中一寺, 屬田一百結、奴婢五十口; 各官邑內資福, 給田二十結、奴婢十口、常養十員; 邑外各寺, 給田六十結、奴婢三十口、常養三十員。 若前朝密記付各寺, 則名爲舊都(名堂)
                〔明堂〕
              裨補, 其於新都明堂, 實無損益。 願將所屬田民, 移給新都五敎兩宗無田民各寺, 又將定數外寺社田民, 移給定數內各寺, 其餘屬公。 曹溪宗、摠持宗, 合留七十寺; 天台、疏字、法事宗, 合留四十三寺; 華嚴、道門宗, 合留四十三寺; 慈恩宗, 留三十六寺; 中道、神印宗, 合留三十寺; 南山、始興宗, 各留十寺。" 上從之。 且曰: "檜巖寺, 有志其道僧徒之所聚, 可於例外加給田地一百結、奴婢五十口; 表訓、楡岾, 亦是檜巖之例, 其原屬田民, 仍舊勿減; 定數外寺社, 亦量給柴地一二結。"
地名: 始興 (京畿道, 縣（令）)
年: 1449.0

○戊申/世子視事後詣闕, 引見左議政河演、右贊成金宗瑞、左參贊鄭苯、右參贊鄭甲孫等, 宣上旨曰: "厥初造楮幣之意, 欲以通有無, 且利權在於上也。 我太宗之時用楮貨, 未久而罷, 近日復用楮幣, 慮不興用, 欲設禁防, 政府曰: ‘不必立法, 自然興用。’ 今聞民不樂用, 如之何?" 演曰: "近年以來, 水旱相仍, 米價湧貴, 故如此耳, 期以永久, 時和歲豐, 則自然興用矣。" 宗瑞曰: "初用楮貨之時, 臣及見之。 用布之餘, 遽令用楮貨, 故民頗不樂, 至十年之後, 人始興用。 今又久用銅錢而用楮貨, 故民不樂用, 此事固不可刻日而遽令行之也。 且各司收贖徵闕, 皆以米布與紙, 而不以楮貨, 故皆不以爲貴也。" 演曰: "別立都監, 凡各司收贖徵闕, 悉令送于都監何如?" 苯曰: "臣聞商賈之言曰: ‘楮貨之用, 於民無大害, 於國亦無大害, 但奉法官吏, 凡徵贖皆以雜物, 而不用楮貨。 如漢城府商賈行狀之稅, 若納楮貨者, 則淹延委置, 不卽出給, 故爭以雜物輸納。’ 此官吏先自毁之也。 徵贖等事, 令都監皆收楮貨。" 宗瑞曰: "雖設都監, 其使令必不能一一徵督, 令各司自徵, 送于都監。" 甲孫曰: "漢城府徵私債, 皆以楮貨徵給, 何如?" 宗瑞曰: "貧民一斗之米, 悉以楮貨徵給, 則誰肯見貸乎! 但久遠負債, 未能償還者, 以楮貨徵給爲便。" 世子又曰: "向者金賛成所言向化人區處, 予已啓達, 令卿等議便否。" 僉曰: "向化人分屬別侍衛, 勤仕少過者陞職, 慵惰放逸者降職, 則彼勸懲之心而自成禮順之俗矣。 然其仕到, 不可與別侍衛和會計之也。" 又問曰: "童羅松介、馬右其、浪伊升巨等, 旣兼司僕矣, 仍令入直乎?" 僉曰: "向化人入直于內, 則固爲不可, 入直于外司僕何如?" 世子曰: "已曾入直內司僕, 而遽令直宿于外, 則其心必不自安矣。 羅松介則佯若尊之, 勿令入直可也, 馬右其等, 仍令直宿何如?" 僉曰: "允當。" 又議曰: "凡訴奴婢誤決者, 令漢城府聽理何如?" 宗瑞曰: "昔議誤決受理便否, 或曰: ‘宜別立都監以聽之。’ 領議政黃喜獨曰: ‘戊寅年立辨定都監, 尋罷之。 甲午年復之, 訴者雲集, 都監不能獨決, 分送各司, 一司所受, 或至百餘道, 不能畢決而罷, 今雖別立都監, 弊復如前。’ 議遂寢。 今若使漢城府聽決, 則雖擇人任之, 然一漢城府, 安能一一辨決乎!" 演曰: "漢城府雜訟, 固多於憲府刑曹, 
                〔奚〕
              暇兼理誤決乎! 仍舊令都官辨決爲便。" 又議曰: "凡講經之時, 雖政府堂上掌試, 若同列堂上之子則必不出難處以講問。 試官抽出講處, 令諸生書其註, 若不能悉書者, 使書其義, 何如?" 演曰: "臣屢爲試官, 場屋之事, 備嘗知之, 雖同列大臣之子, 未能容私。" 宗瑞曰: "科擧之事, 高麗之季, 頗爲猥濫, 至于我朝, 固無其弊。 凡考試之時, 堂上官或至二三, 又有臺諫與集賢殿官, 其中一人雖有挾私者, 安能使在位者皆然乎!" 苯曰: "(卞季艮)
                  〔卞季良〕
                
              力言講經之弊, 令諸生書註, 遲滯難行, 不可爲也。" 上又謂政府曰: "臺諫以仲林、守溫不宜政曹, 敢請不已, 果不合於政曹歟? 仲林之事, 毋以永豐連姻之故, 有所隱諱。" 演以潔之兄避嫌。 宗瑞曰: "守溫, 其父雖犯不忠之罪, 其身無咎, 政曹郞廳, 有何不可! 仲林於臣爲族姪, 自少共處, 悉知其心術之微, 甚拙直人也。 決斷之才, 雖或不足, 欲以他人之奴爲己奴, 固無是也。" 苯曰: "臣亦詳知仲林之心, 此事專以愚惑之故, 信聽奴(予)
                〔婢〕
              之言, 至於此耳。" 上曰: "今致詰諫官者, 非欲以此罪之也, 要令知予意也。 (曰)予近年以來, 屢經悲患, 疾病經身, 或於婦女, 或於宦官, 喜怒無常。 然於公事, 未敢發也, 近日或於公事間, 亦發之無常。 且前年十月間, 得惡心嘔逆之疾, 至十二月小愈, 歲後復發, 近日又愈。 然今猶知喜怒無常, 此則不甚昏昧也。 若至一二年, 則意謂懜然全不知也, 卿等知之。"
地名: 始興 (京畿道, 縣（令）)
年: 1452.0

○命承政院曰: "儒臣皆曰: ‘今監修國史者, 皆世宗朝大臣, 恐史官或避忌, 而沒實也。’ 此言近似。 令集賢殿, 稽古制以啓。" 集賢殿啓: "宋
              眞宗詔工部侍郞錢若水, 修《太宗實錄》, 若水擧官同修, 起居舍人李宗諤與焉。 上曰: ‘自太平興國八年以後, 皆李昉在中書, 日事史策, 本憑直筆, 若子爲父隱, 何以傳信於後代? 除宗諤不可, 餘悉許。’ 范祖禹曰: ‘古者史書善惡, 君相不與焉。 後世人君得以觀史, 而宰相監修, 欲其直筆, 不亦難乎? 人君任臣以職, 而宰相不與史事, 則善惡庶乎其信也。" 上覽此議, 命召南智、金宗瑞、鄭苯、許詡等, 命姜孟卿議之曰: "史記記人君之過失, 故人君畏史, 而不敢肆志, 若縱而不畏, 則是無如何之主也。 唐
              太宗欲覽史, 褚遂良曰: ‘不可觀。’ 止之, 史之重至矣。 議者曰: ‘實錄不可遷延不修, 然當此時, 使大臣監修,則史無直筆矣。 莫若先取公牘, 撰寶鑑, 姑藏史草, 待數十年續撰, 猶未晩也。 若不獲已而速撰, 則使秩卑儒臣撰集。’ 何如?" 皆曰: "歷觀古史, 撰先王實錄, 皆於踐祚之初。 今世宗三十餘年嘉言善政, 宜速編摩秘藏, 若疑大臣, 而但修公牘, 束藏史草, 則蠱朽鼠破, 文字殘缺, 將至脫漏, 且國家倘有可考之事, 則必考史筆, 不肖之徒, 若見其祖父之過惡, 則必竄去, 將失事迹, 宜速編修, 藏之史庫, 庶合大義。 若使秩卑儒臣, 修史之議, 則觀歷代諸史, 皆大臣監修, 且先王實錄, 不可使秩卑者修之也。" 金宗瑞曰: "臣於《世宗實錄》, 受監修之命, 今雖命臣, 勿嫌與議, 然議者言, 大臣不可修史, 則臣當避嫌可。 請令大臣監修, 撰實錄, 國家重事, 則亦不可請使微臣撰。 後日賜見, 當陳所懷。" 上又曰: "人君當勤勞, 不可安逸也。 古者人主, 有內作色荒, 外作禽荒, 酣酒嗜音, 峻宇雕墻, 必有一向好著, 此人君之通患也。 議者聞我幸開城之言, 或以爲卽政之初, 好遊逸而然也, 又將或有窮兵黷武之漸也, 吾豈如是哉? 吾氣質不近此事, 雖有勸之者, 必不好矣。 但開城舊都, 定城基大事, 玆欲往觀之耳。 洛邑之定, 武王親往焉, 今開城, 太祖已定之基, 非若洛邑, 儻物議不可, 則予不强往。" 皆曰: "臣等料之, 四月十一日祔廟後, 謁齊陵而幸開城, 則正當農月, 似不可也。 供頓之物, 雖盡漕轉, 以除民弊, 然不得已陸輸之處, 用農牛, 則豈無其弊? 且侍衛人馬, 少不下數千, 當此之時, 民間穀草已乏, 不可不慮。 請待九月, 幸開城, 謁齊陵定城基, 仍講武, 則庶幾兼盡矣。" 上曰: "今秋始築城, 故意欲往觀, 如鄕等之言, 則安有九月往審然後, 能及期? 然卿等以謂, 馬草甚難, 予更商量。 夫開城府伐石, 非予獨斷, 亦非領議政所獨見, 當時大臣議合, 故始興此役, 況工役之民, 皆開城旁近居民, 十日相遞, 則不至大苦。 雖今年失農, 民間不甚飢餓, 役有期限, 且凡事已則已矣, 不得已而爲之, 則不可遷延。 頃者領議政之議此事也, 皆合議而無可否, 今往咸吉, 議停此役, 無乃不可乎?" 皆曰: "開城伐石, 今赴役, 已依領議政布置, 非以領議政往咸吉而請停。 臣等以謂, 去冬甚燠, 今春太寒, 觀其氣候, 陰陽乖宜, 宜預修人事, 使無怨咨, 以致民和, 敢以此啓耳。" 上又曰: "禫祭祔廟後, 進箋進方物重事, 不可廢也。 賀箋則雖兩度無害, 方物則欲除一度, 其進方物, 當在禫祭後乎? 祔廟後乎?" 皆曰: "禫後則上不受群臣賀, 京中百官, 進鞍馬表裏, 外方則但進賀箋, 祔廟後, 當御正殿, 受群臣賀, 倭、野人來朝者, 亦預賀列, 京中外方, 進箋、進方物, 備庭實, 似合於義。" 上曰: "當從卿等之議。" 上曰: "予觀貞懿公主家奴婢文案庚戌之文, 其字畫, 皆與公主家書題金孝止書甚似, 孝止之書明矣。 但疑柳漢使此人書之, 然孝止已死, 不可問。 問於宦者崔彦曰: ‘吾受於柳漢。’ 以啓, 其言不足信也。 公主嘗詣闕謂內人曰: ‘其奴婢事, 吾詳知矣, 書題等訴訟, 今下義禁府, 遂成大事。’ 予甚慙焉。 以此觀之, 則柳漢奴婢文案, 公主必不知矣, 況延昌尉, 本是病人, 不治家事, 無知人也。 其書題等, 冒濫陳訴必矣。 今此奴婢之事, 稍曖昧, 一從義禁府所啓, 官作財主, 平均分給, 何如?" 皆曰: "柳漢奴婢, 當初臣等, 以公主家所出之文, 不可不信, 欲從庚戌之文, 今承上旨, 甚合於義。 柳漢合執父母奴婢, 故其數至一千一百餘口, 若依《六典》分給, 則守敬所得, 不下三百五十餘口, 安有賤妾子, 奴婢三百餘口, 而本宗奉祀者, 不得役一口? 承重長子一百口, 次子七十口, 其餘宜許本宗均分。" 上曰: "予將商量。" 上又曰: "復立進士, 予已知卿等不可之意, 然儒者多有獻議, 予欲復立, 更議以啓。" 南智、金宗瑞曰: "臣等前者悉陳其弊, 今上更欲復立, 命更議, 臣等不勝惶懼。 此事非有大關利害, 因前規試取便。" 鄭苯、許詡曰: "臣等前者, 各執所見已啓, 不可復立之意。" 上曰: "予今不斷, 臨時更議。" 延昌尉, 安望之之子, 名孟聃, 尙貞懿公主。 生長富貴, 無學術, 酷好佛法, 食僧常十餘。 衣僧衣, 坐僧下, 誦經而食, 惡殺生, 不養蚕。
地名: 始興 (京畿道, 縣（令）)
年: 1477.0

○司憲府啓: "栗峯道察訪全重孫、始興驛丞文尙連濫與昌原君
              晟數外驛馬罪, 依《大典》, 杖一百、流三千里。 晟伴倘奴僕, 恃勢驕橫, 歐劫驛吏, 濫乘驛馬, 請竝鞫科罪。" 命棄之。
地名: 始興 (京畿道, 縣（令）)
年: 1797.0

○華城, 進軍制協守追節目及守城節目。
                【軍制追節目: "外營軍制條件, 已爲備載於癸丑啓下節目中。 而今因外使徐有隣筵稟定奪前付屬邑龍仁、振威、安山外, 始興、果川兩邑亦爲劃屬, 蓋取地形之環匝, 軍制之團圓。 今以前團束本境馬步軍, 及屬邑協守軍卒, 幷新屬牙兵、束伍而計之, 合爲四十二哨, 則比之前日, 儼成一大營矣。 趁此改定軍制之日, 入防、司哨之規, 協守、兼把之制, 更加分數排比, 務歸縝密, 無一罅漏然後, 拱護之節, 捍衛之道, 可成掎角, 而緩急有恃。 故或從屬邑軍數多寡, 而抄出丁壯, 魚鱗作哨, 屬之入防, 或取四面道里遠近而團束嬴餘, 犬牙泒定, 付之協守。 而司哨分排, 擧行事宜, 條列于左。 一, 癸丑陞營之後, 步軍之減哨團束, 設置入防, 旣出兵家貴精之義, 兼寓行營衛護之重。 而今以新屬哨額之衆多, 又復不計老弱而俱收, 則虛實易混, 反歸務多。 就此屬邑抄得七哨丁壯, 幷境內所在入防軍十三哨, 而魚鱗作司, 俾成一營四司, 每司各五哨之制。 一, 抄壯之際, 勢將從其各邑所在軍數多寡而分排。 龍仁十哨內, 抄二哨一旗, 振威五哨內抄一哨二旗, 安山五哨內, 抄一哨一旗, 始興四哨內抄一哨, 果川三哨內, 抄二旗。 哨合七哨, 屬之入防軍, 以爲附近幷司, 團束之地。 而入防軍法意, 比他自別, 必以良丁抄定, 毋敢以私賤淆雜苟充。 一, 本境南邊所在五哨, 屬之前司, 龍仁二哨一旗, 振威一哨二旗, 本境振威、龍仁接界所在二哨, 合五哨, 屬之左司, 安山一哨一旗, 始興一哨, 果川二旗, 本境西邊安山接界所在二哨合五哨, 屬之右司, 本境北邊所在五哨, 屬之後司。 一, 前團束左、中、右三司, 改以前、左、右、後定其司號, 而加定把摠一員, 以境內有履歷堂上武弁, 依原節目差出。 哨官則旣有十三員已差者, 換其哨名, 依前仍置, 而其餘七員, 以屬邑朝官前銜及宣部守三薦出身, 通融差出, 以準四司二十員之數。 牙兵之屬於攔後者爲五哨, 已成司制, 則不可無把摠, 而不必別設。 迎華察訪, 處在北城之外, 密邇行官, 歸屬無處, 以牙兵把摠, 定號差出。 而至於攔後牙兵, 哨數多寡本無定制, 雖十哨之衆, 一把摠領率, 無所不可。 本驛所屬本站各站吏卒保軍, 依吏奴例, 一幷團束作隊, 隷之攔後, 臨機應變等節, 一遵外使約束。 哨官則牙兵, 與入防正軍有異, 各邑所在出身擇差, 而出身如或苟艱, 閑良中有地閥者通融差出。 驛屬則不拘名數, 以左右哨作隊, 哨官以外營出身差出。 一, 外營旣置四司把摠, 則屬邑之兼司把摠, 便若架疊, 自當革去。 而各邑所在軍兵城丁軍, 雖已專屬協守, 其外入防軍、牙兵、遊兵等名額亦多, 若不假之以把摠之號, 委之以節制之權, 則實有踈漏之慮。 依禁御兩營鄕軍所在邑守令, 兼帶把摠之例, 使五邑守令, 仍兼把摠, 以專常時團束之政。 而此不過常時團束臨操領付而已, 則此與外營原把摠有異, 司號勿爲磨鍊。 一, 以此一營、四司、二十哨, 實爲入防軍, 則一年內盡數入防, 太涉過多。 每年十哨, 分作五番, 每番二哨式, 使之間年入防, 輪回休息, 以爲嚴團束, 紓民力之地。 一, 今此團束, 係是創制。 二十哨, 作爲正軍, 使之間年入防, 其餘二十哨內五哨, 分屬之外使攔後牙兵, 二哨則屬之駐隊策應兵, 三哨則屬之通衢遊兵, 十哨則分屬四城, 或排立或加泒, 以責協守。 一, 司哨揀選, 入防肄藝等事, 依癸丑原節目施行。" ○協守追節目: "協守之制, 已詳於原節目中, 而今以地勢之環匝, 道里之均適, 又屬果川、始興, 一以備北城, 一以責遊兵, 從此表裏鞏固局。 而團圓沿革條件, 錄之于右。 一, 毋論束伍與牙兵之前屬新屬, 抄其壯倂司, 而作入防軍, 團束零餘, 屬之協守, 則營制城制自別。 從今以後, 祛其別司把摠之制, 只以協守將稱號。 一, 東城協守將, 龍仁縣令, 南城協守將, 振威縣令, 西城協守將, 安山郡守, 北城協守將, 始興縣令, 遊兵將果川縣監定號, 分屬四城及通衢, 以爲專責協守之地。 而協守哨官, 則隨其軍數, 以該邑前銜及出身通融, 望報外營, 成傳令差出。 兩等褒貶, 協守將一體磨勘, 修啓。 一, 龍仁束伍五哨、牙兵四哨、親牙兵一哨內, 二哨一旗, 抄其丁壯, 屬之入防軍, 餘爲七哨二旗, 振威束伍三哨、牙兵二哨內, 一哨二旗, 抄其丁壯, 屬之入防軍, 餘爲三哨一旗, 安山束伍四哨、壯抄一哨內, 一哨一旗, 抄其丁壯, 屬之入防軍, 餘爲三哨二旗, 始興束伍三哨、壯抄一哨內, 抄其丁壯一抄, 屬之入防軍, 餘爲三哨, 果川束伍二哨、壯抄一哨內, 二旗抄其丁壯, 屬之入防軍, 餘爲二哨一旗。 除却入防軍七哨外使攔後牙兵五哨, 則實餘軍十五哨, 十哨作四城協守軍, 五哨作駐隊與遊兵。 而龍仁餘軍七哨二旗內, 三哨爲協守軍, 二哨爲駐隊兵, 二哨二旗爲牙兵, 振威餘軍三哨一旗內, 二哨爲協守軍, 一哨一旗爲牙兵, 而一旗與龍仁二旗幷哨, 安山餘軍三哨二旗內, 三哨爲協守軍, 二旗爲牙兵, 始興餘軍哨三哨內, 二哨爲協守軍, 一哨爲遊兵, 果川餘軍二哨一旗內, 二哨爲遊兵, 一旗爲牙兵, 與安山二旗幷哨。" ○守城節目: "築斯城也, 必有守斯城之制。 雖在三里之城, 七里之郭, 數其垜計其雉, 選丁壯而分隷之, 置將領而管轄之, 況此本府, 卽拱護園寢, 環衛行宮之大城池乎? 樓櫓告完, 垂及二載, 而防禦節制, 尙未講定, 實有違兵家泒守之本意。 故依定奪撰成節目條列于左。 一, 有城池不可無管城將, 以本府判官差定。 一, 城之制, 有四門八角, 間設雉堞焉。 城將抗其門, 雉摠守其角, 而十六哨官, 從信地分肄承接節制, 蓋取兵家四頭八尾之義。 城將四員, 以境內武臣堂上, 曾經實職人差出, 雉摠八員, 以堂下有履歷前銜差出, 哨官十六員, 以出身毋論宣、部、守薦, 通融差出。 一, 守堞軍官四十七人, 以本府所在內營鄕武士, 付屬節制, 額數則勿拘多少, 以具實數次等錄案。 外營之前日府使時, 哨官廳久勤窠, 付之本廳, 以爲與親軍衛正領, 輪回遷轉之地。 一, 依泒守篇, 每五垜垜長一人之制, 垜長一百八十人, 以武士軍官中通融計垜差出。 一, 城丁軍八千六百二十名, 以各樣納米軍團束, 而軍丁摠數, 一依都案所在分排。 除番軍官九百九十七名, 別武士二千二名, 步軍保一千五百六十名, 需米軍二千名, 留防軍七百二名, 減馬保四百四十四名, 西庫別武士三百名, 屯壯抄一百八十六名, 輜重保一百名, 屯牙兵一百二十五名。 城堞九百十三回, 垜長每五垜一人, 合一百八十人, 每堞城丁軍五名式, 合四千五百六十五名, 排定加泒, 則南北門各一百五十名, 東西門各一百名, 上下水門各一百名, 南暗門一百名, 三暗門各五十名, 四角樓各九十名, 烽臺五十名, 南北縣溝各四十名, 甬道一百五十五名, 舖樓、砲樓、雉弩臺、敵臺、室空塾, 合二十二處, 以六百六十名分排。 一, 計堞排定幷加泒合爲七千名, 而餘丁尙有一千六百二十名。 兼設垜夫, 與團束正軍有異, 姑付零數, 以備臨時停當隨機調用。"】
地名: 始興 (京畿道, 縣（令）)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】